
Резюме:  В настоящата публикация се разглежда възможността за оптимизиране на пространствената организация в магазин за строителни материали и прилежащите му складове чрез инструментите на Лийн, „Спагети диаграма“ и „5S“.
Прилагайки ги, с минимални разходи, в краткосрочен период могат да се идентифицират и анализират загуби от излишни движения на служители и материали, неефективно разположение на стоки в търговската и складовата зона. Може да се повиши фирмената куртура, да се подобри работната среда и др.

Abstract: This publication examines the possibility of optimizing the spatial organization of a building materials store and its adjacent warehouses through the application of Lean tools, specifically the Spaghetti Diagram and 5S. 
The implementation of these tools allows, within a short period of time and at minimal cost, the identification and analysis of losses caused by unnecessary movements of employees and materials, as well as by the inefficient placement of goods in the sales and warehouse areas. Their application can contribute to improving organizational culture, enhancing the working environment, and increasing the overall efficiency of work processes.

Публикацията разглежда разрешаването на организационни проблеми с инструменти на Лийн в магазин за продажба на строителни материали, позициониран в гр. София. Магазинът състоящ се от Шоурум и три склада са разположени на площ около 260 кв. м., а обслужването е поверено на 20 квалифицирани служители. 
Проблемите са породени от увеличения брой клиенти и наложилото се разширяване на дейността в последните няколко години. По-голямата част от асортимента се доставя от чужбина. Това налага доставките да се извършват от големи камиони с полуремаркета, дълги по 17 метра, един от които заема цялото пространство пред складовете при разтоварване. С цел по-бързото освобождаване на превозното средство, получената стока се разтоварва непосредствено до него. Процесът става приоритетен за всички служители от необходимоста стоката незабавно да бъде разпределена в складовете. Продажбите се забавят защото се извършват само от един служител, а всички клиенти изчакват приключването на операцията за да си получат закупената стока от сътветния склад.
Друг проблем е невъзможността два камиона с полуремаркета, както и локални доставчици с по-малки превозни средства да се разтоварват едновременно, въпреки наличието на три мотокара.
Освен това, единият външен склад е откъснат от останалите, което означава по-дълъг път и забавяне при обслужване на клиенти с мотокари/газокар/електрокар.
Не на последно място е забавянето при обслужване на клиенти поради непрекъснатото кръстосване на пътищата на техните автомобили и тези на доставчиците, тъй като след заплащане на желаната стока те трябва да я получат от склада. За достигането му се налага да преминат с автомобила си от паркинга пред шоурума през мястото на разтоварване.
За да се разрешат тези проблеми ръководството реши да наеме дългосрочно съседен празен парцел като по този начин площта за разтоварване бе разширена. В новата стопанска зона бе особено място за разтоварна дейност и краткосрочно съхранение на стока при неналичие на време или възможност да се сортира на момента.
 Възможно е приемането на повече от два големи камиона, които да бъдат разтоварени едновременно при крайна необходимост, както да бъде извършвано разтоварване посредством успоредно влизане в стопанската зона и по-бързо напускане.
За определен период от време проблемите бяха разрешени, но кръстосването на пътищата на автомобилите на клиентите и доставчиците,  дългия път на мотокарите до единия склад и някои вътрешни организационни проблеми останаха. 
За отстраняване на хаоса при движение на клиенти от касата до склада и смесване на потоците от хора, автомобили и големи камиони, както  и желанието на ръководството за подобряване на целия процес на работа, бе нает външен консултант. Той предложи това да се осъществи с въвеждане на инструментите на Лийн-производството - „Спагети диаграма“ и „5S“, не само за складовите помещения и зоната за разтоварване на нова стока, но и за Шоурума.
Лийн означава „постно“ или „пестеливо“. Лийн-производството е концепция, разработена от японската фирма Тойота в средата на миналия век и включва различни методи, инструменти и техники за повишаване ефективността на работата [1, 2]. Прилагайки ги, с минимални разходи, в краткосрочен период могат да се идентифицират и анализират загуби от излишни движения на служители и материали, неефективно разположение на стоки в търговската и складовата зона. Лийн се фокусира върху процесите на добавената стойност и непрекъстано усъвършенстване с малки стъпки [3]. Допринася за повишаване на фирмената куртура, за подобряване на работната среда и др. 
„Спагети диаграмата“ е метод за анализ на загубите при придвижване и транспортиране в работния процес [4]. Методът позволява да се визуализира физическото движение и разстоянието, участващо в бизнес процеса на определен обект. 
На фиг. 1 е представена „Спагети диаграма“ – схемата на работните места: „Примерно оформление на работната зона преди записване на пътища“ (празна) е копирана от друг източник (публичен сайт в интернет) [5]. Движението на служители и стоки (разноцветните линии) са направени от автора.


           [image: ]

                            Фигура 1 - Спагети диаграма

Диаграмата представлява крива линия, която изобразява траекторията на движение между работните места.
„Спагети диаграмата“ е насочена към два от класическите седем вида загуби в Лийн-производството - движение (излишно придвижване на хора) и транспорт (излишно преместване на материали). Тези загуби са скрити защото увеличават времето за изпълнение, но почти никога не се отразяват в отчетите за разходите. 
Служител, който изминава допълнителни 300 метра на смяна, за да вземе инструменти или да премести контейнер, не добавя стойност към продукта, губейки реални минути от работното време. Диаграмата преобразува това невидимо движение в измерима линия, която може да се съкрати [6]. Тя проследява колко често се използва всеки маршрут, идентифицира къде възникват забавяния и търси начини за намаляване на ненужните движения [7].  
„Спагети диаграма“ може да се направи, като се начертае графичен план на обекта който ще бъде изследван с разположението на работните места. Тя може да бъде направена в Excel или на бял лист и с цветни моливи като се очертава движението на всеки работник или транспортираните материали между работните места. 
Чрез диаграмата се отчита както дължината на изминатото разстояние, така и времето за което това се прави. 
Изборът на обект за изследване зависи от целите, които са поставени от ръководството на предприятието. 
След като се проследят движенията и се нанесат на диаграмата, следва анализ на резултата. След обсъждане се взема решение кои излишни движения да се елиминират.                                                                                    
Начините за наблюдение на движенията са няколко, но най-достъпни са наблюдение или заснемане на движенията с телефон.
5S е инструмент за организация на работното място и работната среда. Целта е работните места да се подреждат и да се поддържат чисти. Всеки работещ изпълнява пет правила, които не изискват нови технологии и големи разходи [8]. Инструмента 5S е наречен така заради петте стъпки на изпълнение започващи с буквата S, които на японски звучат така:
- Seiri - (Сортиране)                                                                                                                                                  - Seiton - (Подреждане)                                                                                                                                                              - Seiso - (Почистване)                                                                                                                                     - Seiketsu - (Стандартизиране)                                                                                                                                                                  - Shitsuke - (Самодисциплина) 
За въвеждане на системата 5S е необходимо да бъде сформиран екип отговарящ за изпълнението на проекта. След сформирането му се избира ръководител. Определят се задълженията и отговорностите на всеки член на екипа и се прави обучение, първо на екипа след това на служителите които ще участват. Въвеждането започва от първа стъпка 1S, като това не е задължително.
	1S - „Сортиране“ е стъпка, която изисква премахване на всички ненужни предмети от работното място и оставяне само на необходимите. Те се сортират в три групи: нужни, неизползвани и ненужни. Целият персонал взема участие в тази дейност. 
	2S - „Подреждане“ е стъпка, в която се определят места за всеки един предмет за да се намира бързо и лесно. Те трябва така да са разположени, че да отговарят на изискванията за безопасност, качество и ефективност на работа. 
	След стъпка 1S и 2S всичко трябва да е добре означено, визуализирано и да няма ненужни предмети по работните места.
Следва стъпка 3S - „Почистване“. При нея работната зона трябва да се поддържа в идеална чистота. Почистването на работното място става ежедневен ангажимент и рутинна дейност на персонала за 5-10 минути сутрин и в края на работния ден. 
 	4S е „Стандартизация“. Създават се правила и процедури за поддържане на първите три стъпки. Изграждат се стандарти и се определят задълженията за всяко работно място и работник. 
	 Петата стъпка в 5S е “Самодисциплина“. Изразява се в засилване на самодисциплината на персонала по отношение на работното място и работния процес. Изграждане на навици за спазване на установените стандарти в дългосрочен план.
	Системата 5S може да бъде реализирана в краткосрочен период, с минимални разходи, без да е необходимо продължително обучение [8].   Постигат се бързи нагледни резултати. Създаването на приятна обстановка стимулира желанието за работа и е приятно за клиентите. 
	Ръководството взе решение обекти на изследване със „Спагети диаграма“ да бъдат :
                  - движението на клиентите от пристигането им в обекта до неговото напускане;
                  - движението на стоките от разтоварването им до заприходяването в склада;
		        - движението на всички служители по време на работа;
	Първоначално се направи диагностика на движението на клиентите, като измерването започна от пристигането им пред Шоурума със собствен автомобил, разглеждане и избор на стока в Шоурума, заплащане на касата, връщане в автомобила, преминаване през зоната за разтоварване на материали, паркиране пред съответния склад за получаване на закупените материали, товарене в автомобила и напускане района на магазина.
	След това бе направена диаграма за движението на стоките от разтоварването им от камионите, престоя ако се налага такъв, пренасянето им в необходимото складово помещение, поставяне на подходящо място, така, че да не пречат на достъпа на други стоки и заприходяването им на склад.
	 Последно бе направена диаграма на всеки служител в Шоурума и складовите помещения по време и разстояние.
След изготвянето на диаграмите, консултанта ги анализира, направи предписания за промяна и обсъди резултата с ръководството.
След вземането на решения за необходимите промени и прилагайки ги, ръководството реши, че е целесъобразно да бъде внедрен инструмента на Лийн - 5S за пробен период от две години, като целият персонал бъде обучен и вземе участие.
Поради специфичността на работата в магазина и наличието на служител по почистването, екипът сам определи времето, обектите и критерийте за сортиране, почистване и подреждане [9]. 
След избиране на отговорник и провеждане на обучението се пристъпи към изпълнение. В Шоурума бяха преподредени по по-ефективен начин някои стоки и почистени рафтовете. Няколко от по-старите експонати бяха заменени с нови. Основната работа бе в складовите помещения. Там бе извършено генерално  почистване, преподреждане на стока, която бе неефективно разположена. Бяха сортирани останали единични бройки и счупени артикули.
След приключването на трите етапа, с помощта на всички служители се уточниха критерийте за стандартизиране. Бяха написани, разпечатени и раздадени на всички служители.
Самодисциплината – петият етап се въведе за целия колектив в процеса на работа. Всички служители от чистачката до ръководството на обекта, положиха усилия за спазване на правилата за ежедневна кратка поддръжка.
Резултатът от внедряването на инструмента 5S стана видим след повече от шест месеца, но го имаше и всички служители бяха удовлетворени. 
В заключение може да се каже, че с разширяването на стопанската зона, наемайки дългосрочно допълнителен парцел и с внедряването на инструментите на Лийн-производство са решени няколко основни  проблема:
        - Изчакването на големите камиони – доставчици да бъдат разтоварени един след друг, вече е минало, новата възможност за разтоварване на два камиона с полуремаркета едновременно при успоредно влизане и по-бързо напускане района на магазина е много по-ефективна;
         - През новата зона и служебния паркинг чрез реконструкция е изградена по-удобна връзка с отдалечения склад;
         - Оптимизирано е времето на складовите служители. Постигната е повишена производителност при разтоварването. Спестява се средно по 1 работен час на ден (времето за разтоварване на камион пълен с палета с плочки, всяко тежащо по 800-1000 кг). От наличните трима складови работници, двама мотокаристи и един началник склад, при доставка и необходимост от приемане на камион с полуремарке вече се ангажират само 1 мотокарист и 1 складов работник за процеса по разтоварване в новата разтоварна зона, за разлика от преди, когато разтоварването беше приоритет на всички служители. Началникът склад може едновременно да проследява обслужването на клиентски заявки и приемането на новата стока от локални доставчици;
           - След изготвяне на „Спагети диаграмата“ бе постигнато минимизиране на кръстосването на пътя на малки превозни средства, като клиентски автомобили и служебни такива или товарни бусове;
           - На локалните доставчици и клиентските превозни средства почти не се налага да заобикалят товарен камион с полуремарке;
           - Бе оптимизирано движението на служителите;
           - С внедряването на 5S пространствената организация в Шоурума и прилежащите му складове бе оптимизирана, обстановката се промени, стана по-приятна, работната среда се подобри, колективът стана по-сплотен, по-ангажиран и се повиши фирмената култура.

